জম্মু ও কাশ্মীরে রোজগার মেলায় প্রধানমন্ত্রীর ভাষণ

নয়াদিল্লি, ৩০ অক্টোবর, ২০২২ প্রধানমন্ত্রী শ্রী নরেন্দ্র মোদী ভিডিও বার্তার মাধ্যমে আজ জম্মু-কাশ্মীরে রোজগার মেলায় ভাষণ দেন। জনসভায় প্রধানমন্ত্রী বলেন, আজকের দিনটি জম্মু-কাশ্মীরের তরুণদের জন্য বিশেষ গুরুত্বপূর্ণ। তিনি জম্মু-কাশ্মীরের ২০টি স্থানে চাকুরির জন্য যে তিন হাজার যুবক আজ নিয়োগপত্র পেয়েছেন তাঁদের অভিনন্দন জানান। তিনি বলেন, এই যুবকরা পূর্ত দপ্তর, স্বাস্থ্য বিভাগ, খাদ্য ও গণবন্টন, পশুপালন, জলশক্তি এবং শিক্ষা ও সংস্কৃতির মতো বিভিন্ন বিভাগে কাজের সুযোগ পাবেন। প্রধানমন্ত্রী আরো বলেন, আগামীদিনে অন্য বিভাগগুলিতে আরো ৭০০ নিয়োগপত্র দেওয়ার জন্য কাজ চলছে জোর কদমে। জম্মু-কাশ্মীরের ইতিহাসে ২১ শতকের গুরুত্বের ওপর আলোকপাত করে প্রধানমন্ত্রী বলেন, “এখন পুরনো চ্যালেঞ্জগুলিকে পিছনে ফেলে নতুন সম্ভাবনার পূর্ণ সুযোগ গ্রহণের সময় এসেছে। আমি আনন্দিত যে বিপুল সংখ্যক জম্মু-কাশ্মীরের যুবকরা এই অঞ্চলের উন্নয়নের জন্য এগিয়ে আসছেন।” শ্রী মোদী জোর দিয়ে বলেন, জম্মু-কাশ্মীরের উন্নয়নের নতুন গাঁথা তৈরি করবেন এই যুবকরা। জম্মু-কাশ্মীরে পরিবহণ ব্যবস্থার উন্নতির মাধ্যমে ও সুশাসনের ফলে যে উন্নয়ন হচ্ছে সে প্রসঙ্গে প্রধানমন্ত্রী বলেন, “দ্রুত গতির উন্নয়নের জন্য আমাদের নতুন চিন্তা-ভাবনার সঙ্গে কাজ করতে হবে।” তিনি বলেন, ২০১৯ সাল থেকে এখনও পর্যন্ত প্রায় ৩০ হাজার সরকারি পদ সৃষ্টি করা হয়েছে যার মধ্যে ২০ হাজারের বেশি চাকরি দেওয়া হয়েছে গত দেড় বছরে। জম্মু-কাশ্মীরের উপরাজ্যপাল শ্রী মনোজ সিনহা ও তাঁর প্রশাসনের কাজের প্রশংসা করেন প্রধানমন্ত্রী। প্রধানমন্ত্রী গত ৮ বছরে কেন্দ্রীয় সরকারের গৃহীত বিভিন্ন পদক্ষেপের উল্লেখ করে বলেন, ২২ অক্টোবর থেকে দেশের বিভিন্ন অংশে রোজগার মেলার আয়োজন করা হচ্ছে। এর আওতায় আগামী কয়েক মাসের মধ্যে প্রথম দফায় কেন্দ্রীয় সরকার ১০ লক্ষ নিয়োগপত্র দেবে। শ্রী মোদী বলেন, জম্মু-কাশ্মীরের কর্মসংস্থানকে উজ্জীবিত করতে বাণিজ্যের পরিবেশের সম্প্রসারণ হয়েছে। নতুন শিল্পনীতি পরিকল্পনা বাণিজ্যের সরলীকরণ করেছে যার ফলে বিপুল সংখ্যক বিনিয়োগ হচ্ছে। তিনি বিশেষ করে শ্রীনগর থেকে সারজা পর্যন্ত চালু হওয়া আন্তর্জাতিক উড়ান পরিষেবার কথা উল্লেখ করে বলেন, বিভিন্ন প্রকল্পের দ্রুত রূপায়ণের ফলেই কাশ্মীরের যোগাযোগ ব্যবস্থার উন্নতি হচ্ছে। তিনি আরো বলেন, যোগাযোগ ব্যবস্থা উন্নত হওয়ায় জম্মু-কাশ্মীরের কৃষকরাও উপকৃত হচ্ছেন। সহজেই আপেল চাষীরা তাঁদের ফসল অন্যান্য অঞ্চলে পৌঁছে দিতে পারছে। জম্মু-কাশ্মীরে রেকর্ড পরিমাণ পর্যটক বৃদ্ধি পাওয়ার কথা উল্লেখ করে প্রধানমন্ত্রী বলেন, যোগাযোগ ও পরিকাঠামো উন্নয়নের ফলে এখানে পর্যটনের উন্নতি হয়েছে। তিনি বলেন, সরকার সমাজের সব অংশের নাগরিকদের উন্নয়নের সমান সুফল পৌঁছে দিতে প্রতিশ্রুতিবদ্ধ। প্রধানমন্ত্রী আরো জানান, জম্মু-কাশ্মীরে স্বাস্থ্য ও শিক্ষা পরিকাঠামো মজবুত করার কাজ চলছে। ইতিমধ্যেই খোলা হয়েছে নতুন এইমস, ৭টি নতুন মেডিকেল কলেজ, ২টি রাজ্য ক্যানসার প্রতিষ্ঠান এবং ১৫টি নার্সিং কলেজ। জম্মু-কাশ্মীরের জনগণ স্বচ্ছতাকে কতটা গুরুত্ব দেন সে প্রসঙ্গ উল্লেখ করে প্রধানমন্ত্রী সরকারি চাকুরিতে আসা যুবকদের কাজকে প্রাধান্য দেওয়ার আহ্বান জানান। শ্রী নরেন্দ্র মোদী বলেন, “আমি এর আগে যখনই জম্মু-কাশ্মীরের কোনো মানুষের সঙ্গে সাক্ষাৎ করেছি তখনই তাদের দুঃখ অনুভব করেছি। সেই দুঃখ ছিল দুর্নীতির জন্য জম্মু-কাশ্মীরবাসী দুর্নীতিকে ঘৃণা করেন।” প্রধানমন্ত্রী দুর্নীতিকে উৎপাটন করতে উপরাজ্যপাল শ্রী মনোজ সিনহা ও তাঁর দল যে উল্লেখযোগ্য কাজ করেছেন তার প্রশংসা করেন। বক্তব্যের শেষে প্রধানমন্ত্রী যে যুবকরা নিয়োগপত্র পেয়েছেন তাঁরা যেন সম্পূর্ণ দায়িত্ব নিয়ে কাজ করে তার আহ্বান জানান। তিনি বলেন, “জম্মু-কাশ্মীর প্রত্যেক ভারতীয়ের গর্ব। আমাদের সকলকে একসঙ্গে মিলে জম্মু-কাশ্মীরকে নতুন উচ্চতায় পৌঁছে দিতে হবে। আমাদের সামনে ২০৪৭ সালে উন্নত ভারত গঠনের এক বিশাল লক্ষ্য রয়েছে। দৃঢ় মানসিকতার মধ্যে দিয়ে দেশ গঠনের কাজে ব্রতী হতে হবে আমাদের।”